বিধ্বংসী আগুন ট্যাঙ্কারে! চাঞ্চল্য ধুলাগড়ে

ওয়েব ডেস্ক : চাঞ্চল্যকর ঘটনা ধুলাগড়ে (Dhulagarh)। বিধ্বংসী আগুন (Fire) লাগল একটি ট্যাঙ্কারে। শুক্রবার রাত ৯টা নাগাদ এই ঘটনা ঘটে বলে খবর। তবে এই ঘটনায় কারোর মৃত্যু বা আহত হওয়ার খবর পাওয়া যায়নি। তবে ঘটনায় এলাকায় মুহুর্তে আতঙ্ক ছড়িয়ে পড়েছিল। এই অগ্নিকাণ্ডের জেরে স্তব্ধ হয়ে পড়ে জাতীয় সড়ক।

জানা গিয়েছে, হাওড়ার (Howrah) ধুলাগড়ের ১৬ নম্বর জাতীয় সড়কে এই চাঞ্চল্যকর ঘটনাটি ঘটে। স্থানীয় সূত্রে খবর, প্রথমে ধুলাগড় বাসস্ট্যান্ডের কাছে একটি পেট্রোল পাম্পের সামনে দাঁড়িয়ে থাকা রাসায়নিক বোঝাই গাড়িতে আগুন লাগে। তা মুহুর্তে ছড়িয়ে পড়ে। এর জেরে আশেপাশের একাধিক গাড়ি ক্ষতিগ্রস্ত হয়। পাশে থাকা একটি বাসেও সেই আগুন ছড়িয়ে পড়ে।

আরও খবর : ময়নায় তৃণমূল নেতাকে ল্যাম্পপোস্টে বেঁধে গণপিটুনি!

খবর পেয়ে সেখানে আসে সাঁকরাইল থানার পুলিশ (Police)। আসে দমকলের পাঁচটি ইঞ্জিনও। তবে হাওয়ার বেগে দ্রুত সেই আগুন ছড়াতে থাকে। তা নিয়ন্ত্রণ করতে গিয়ে রীতিমতো হিমশিম খেতে হয় দমকল কর্মীদের। তবে অনেক চেষ্টার পরে সেই আগুন নিয়ন্ত্রণে আনা হয় বলে খবর। তবে এই অগ্নিকাণ্ডের জন্য জাতীয় সড়কে গাড়ি চলাচলের উপর রাশ টানা হয়।

পুলিশ সূত্রে খবর, অগ্নিকাণ্ডে একটি বাস ও কয়েকটি ট্যাঙ্ক পুড়ে গিয়েছে। আরও বেশ কিছু ক্ষয়ক্ষতি হয়েছে বলে খবর। হাওড়া সিটি পুলিশের কমিশনার প্রবীণ কুমার ত্রিপাঠি ঘটনাস্থলে গিয়ে জানান, রাসায়নিক ট্যাঙ্কারে আগুন লাগার কারণে এই বিপত্তি ঘটে। তবে খুব দ্রুততার সঙ্গে আগুন নিয়ন্ত্রণে আনা হয়।